王之道
一经堂为王亦颜题
我生非我有，天地暂委形。
谛观子若孙，相值如浮萍。
崔昭与李兼，甚矣愚不灵。
积钱遗芸窟，转手还星星。
何如散籯金，人遗以一经。
韦贤不可作，高风看典型。
公家世植德，兰玉滋芳馨。
三鱣偶堕砌，伯鱼初过庭。
明明有圣训，言之尔其听。
退而学诗礼，斋扉昼长扃。
矻矻对月牖，孜孜守风棂。
冬映孙子云，夜聚车公萤。
有时闻诵诗，流泉韵冷冷。
悬知睟见面，岩电仍双荧。
行当擢贤科，发策惊天廷。
致君此其术，何独取紫青。